Diari Oficial de la Generalitat Valenciana


Sumari del DOGV 8815, del 19-05-2020 (2020/3497)

RESOLUCIÓ de 15 de maig de 2020, de la presidenta de l'Agència Valenciana de Seguretat i Resposta a les Emergències, per la qual es deleguen determinades atribucions en el director de l'Agència.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8815

Data del DOGV
:   19-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3497


Data del document
:   15-05-2020

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

Anàlisi jurídica

RESOLUCIÓ de 15 de maig de 2020, de la presidenta de l'Agència Valenciana de Seguretat i Resposta a les Emergències, per la qual es deleguen determinades atribucions en el director de l'Agència. [2020/3497]  
La Llei 4/2017, de 3 de febrer, de la Generalitat, crea l'Agència Valenciana de Seguretat i Resposta a les Emergències (en endavant AVSRE) com a organisme autònom dels previstos en l'article 154 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'AVSRE té personalitat jurídica pública pròpia i plena capacitat d'obrar per a organitzar i exercir les funcions que se li atribuïsquen i per al compliment de les finalitats que té encomanades segons la seua llei de creació.  
La Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, ha modificat la Llei 4/2017, i hi inclou la Presidència del Consell de Direcció de l'Agència entre els òrgans d'aquesta, i atorga a aquesta determinades atribucions, redistribuint les competències executives entre la Presidència i la Direcció. Aquest nou règim jurídic dels òrgans de l'AVSRE aconsella deixar sense efecte la delegació d'atribucions efectuada pel director de l'Agència el passat 26 de juliol.  
  
A fi de dotar de més agilitat la gestió dels assumptes la competència dels quals té assignada la Presidència, es considera oportú, d'acord amb el principi d'eficàcia que regeix l'actuació de les administracions públiques, delegar determinades atribucions.  
En virtut d'això, i de conformitat amb el que disposa l'article 12 de la Llei 4/2017, de creació de l'AVSRE, i en els articles 9 i 10 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Deixar sense efecte la delegació efectuada mitjançant Resolució de 26 de juliol de 2019, del director de l'Agència Valenciana de Seguretat i Resposta a les Emergències, per la qual es deleguen determinades atribucions en diferents òrgans de l'Administració (DOGV 8602, 30.07.2019).  
  
Segon  
Delegar, en la persona titular de la direcció de l'AVSRE les atribucions següents:  
a) Les facultats ordinàries en matèria de contractació administrativa i de dret privat, així com la contractació per tramitació d'emergència, i l'aprovació dels encàrrecs de gestió que es fan necessàries per al compliment de les finalitats de l'AVSRE, l'import de la qual siga inferior a deu milions d'euros, inclosa la corresponent aprovació de les factures i certificacions d'obra i l'aprovació del reajustament d'anualitats, que així mateix no haja sigut delegada en altres òrgans, així com la modificació dels contractes i la seua resolució; i tots els actes i resolucions que haja d'adoptar derivats del procediment de contractació i, especialment, els relatius a l'aprovació de plans, avantprojectes o projectes, el nomenament de director facultatiu de l'obra o treball, coordinador en matèria de seguretat i salut i representant de l'Administració en la recepció de l'obra, i l'aprovació de programes de treball i plans de seguretat i salut, així com l'acceptació del Pla de gestió de residus de la construcció.  
  
b) Proposar a l'òrgan competent de la Generalitat, l'adquisició o disposició de béns immobles que puguen ser afectes o adscrits a l'AVSRE  
  
c) Proposar l'aprovació, si és procedent, de les taxes i preus públics de les activitats que ha de realitzar l'AVSRE.  
  
Tercer  
Delegar en la persona titular de la Secretaria Tècnica de l'AVSRE la devolució d'avals en matèria de contractació de l'AVSRE.  
  
Quart  
Aquesta delegació d'atribucions podrà ser revocada en qualsevol moment per l'òrgan delegatori, de conformitat amb el que estableix l'article 9 de la Llei 40/2015, d'1 d'octubre, de règim jurídic del sector públic.  
Les atribucions delegades en aquesta resolució podran ser reclamades, en els termes i amb els requisits que estableix l'article 10 d'aquesta última norma.  
  
Cinqué  
En tots aquells supòsits en què es faça ús d'aquesta delegació, haurà de fer-se constar expressament en la resolució o acte que s'adopte, que es consideraran dictats per l'òrgan delegatori.  
Les atribucions exercides per delegació no podran ser objecte de delegació en un altre òrgan.  
  
Sisé.  
Aquesta resolució produirà efectes des de l'endemà de la publicació en el Diari Oficial de la Generalitat Valenciana  
  
València, 15 de maig de 2020.- La presidenta de l'Agència Valenciana de Seguretat i Resposta a les Emergències: Gabriela Bravo Sanestanislao.